Geduld - Solidariteit WêreldSolidariteit Wêreld
Tuis › 10 minute voor werk Juig › Geduld
Lees Kolossense 1:11; 1 Korintiërs 13:4, 7 en Spreuke 15:32; 16:32.
Een goeie definisie van geduld is om mekaar nog ’n kans te gee, nuwe lewe te gun omdat God dit elke oomblik met ons doen, al maak ons Hom seer.
In die Nuwe Testament het geduld twee betekenisse. Die eerste betekenis het te doen met ’n gesindheid van nooit tou opgooi nie en altyd verby die onmiddellike kyk, want jy is in harmonie met God! Die tweede betekenis van geduld is verdraagsaamheid teenoor ’n persoon wie se gedrag bedoel is om jou woede te laat ontvlam!
Met ander woorde: Geduld stel jou deur die Heilige Gees se krag in staat om onder moeilike omstandighede nie moed te verloor nie en om met pyn in die nek-mense klaar te kom! Geduldig is hoe God elke oomblik optree!
Dink in die eerste plek net aan God, hoe Hy maak en hoe Jesus opgetree het, dan sal jy iets verstaan van geduld!
As jy dan in die tweede plek geduld op jou verhoudings toepas, beteken dit dat jy nie verder jou eie belange eerste stel nie en geduldig gaan wees met diegene wat jou irriteer en seermaak. Hoekom? Omdat hulle, net soos jy, nie volmaak is nie.
In die derde plek beteken geduld om te vergewe, sewentig maal sewe keer. Hoekom? Want geduld laat jou elke oomblik dink aan jou eie sonde en skuld en hoe God daarmee gewerk het. Hoe Jesus met mense gewerk het. Daarom werk Jesus-volgelinge ook so, ons is in die vergifnisbedryf, ons is deel van die vergifnis-konsessie! Daarom weet ons dat God ons vergewe en hoeveel Hy ons vergewe en dat ons ook mekaar moet vergewe.
Edwin Stanton was President Abraham Lincoln se oorlogsekretaris. Maar hy het Lincoln baie swak behandel. Hy het hom allerhande skeldname toegevoeg en hom die “oergorilla” genoem. ’n Sekere ontdekkingsreisiger het hy ’n dwaas genoem omdat dié die hele ent na Afrika gereis het op soek na ’n gorilla. Hy kon mos maar net na Springfield (waar Lincoln gewoon het) gekom het om vir hom een te vang!
Lincoln het stilgebly. Hy het Stanton sy minister van verdediging gemaak omdat hy die beste persoon was vir die pos. Die jare het aangestap en Lincoln het geduldig gebly met Stanton al was dié steeds onbeskof met hom.
Die nag toe Lincoln in die teater vermoor is, is sy liggaam geneem na ’n klein kamer en daar het Stanton met trane in sy oë na Lincoln se liggaam gekyk en gesê: “Daar lê die grootste volksleier wat die wêreld nog geken het!”
Geduld het gewen!